**Kataga ng Buhay**

**Hulyo 2019**

**“Malaya kang tumanggap, malaya kang magbigay.” (Mt 10:8)[[1]](#footnote-1)**

 Sa Ebanghelyo ni Mateo, binitiwan ni Hesus ang makapangyarihang mga katagang ito sa mga alagad na Kanyang “sinugo.”

 Nakatagpo Niya mismo ang sangkatauhang naligaw at naghihikahos at nahabag Siya sa kanila.

 Kung kaya’t ninais Niyang ikalat ang Kanyang pagliligtas, pagpapagaling at kalayaan sa pamamagitan ng Kanyang mga alagad. Nagtipon sila sa piling Niya, nakinig sa Kanyang mga salita at tumanggap ng misyon at layunin ng kanilang buhay. Pagkatapos ay humayo sila upang magbigay-saksi sa pagmamahal ng Diyos sa bawat tao.

**“Malaya kang tumanggap, malaya kang magbigay.”**

 Ngunit ano ang kanilang “malayang” tinanggap na kailangan nilang muling ibigay?

 Naranasan ng mga alagad ang habag ng Diyos sa pamamagitan ng mga salita at gawa ni Hesus, sa mga ginawa Niyang pagpapasya at sa kabuuan ng Kanyang buhay. Sa kabila ng kanilang kahinaan at kakulangan, tinanggap nila ang bagong batas ng pagmamahal at pagtanggap sa isa’t isa.

 Higit sa lahat, tinanggap nila ang biyaya na nais ibigay ng Diyos sa lahat ng tao, ang Kanyang sarili.  Nais Niya silang samahan sa landas ng buhay at tanglawan upang matulungan sila sa kanilang mga pagpapasya. Napakahalaga ng mga biyayang ito at lampas ito sa ating kakayanang bayaran ang halaga nito;  ibinibigay ito nang kusa.

 Tinanggap ng mga alagad ang mga biyayang ito subalit ibinibigay rin ito sa bawat Kristiyano upang sila rin ay maging daluyan ng mga biyayang ito sa kapwang nakakatagpo nila sa araw-araw.

**“Malaya kang tumanggap, malaya kang magbigay.”**

 Sa Kataga ng Buhay noong Oktubre 2006, isinulat ni Chiara Lubich: *“Sa buong Ebanghelyo, inaanyayahan ni Hesus na tayo ay magbigay:  “Magbigay sa mga mahihirap” (Mk 10:2). “Magbigay sa nanghihingi sa iyo at...ang nanghihiram sa iyo” (Mt 5:42). “Kung ipagsakdal ka ninuman upang makuha ang iyong baro, ibigay mo sa kanya pati ang iyong balabal” (Mt 5:40). Malayang magbigay. Si Hesus ang unang gumawa nito nang nagpagaling Siya ng may-sakit, nagpatawad sa mga makasalanan at nag-alay ng Kanyang buhay para sa ating lahat.*

 *Salungat sa ating kaisipang magmamkam, nanawagan si Hesus ng kagandahang-loob;  upang lampasan ang isipin lamang ang pansariling pangangailangan. Ibinabaling Niya ang ating isip sa ating kapwa. Sa halip ng kultura ng pagkamkam, itinuro Niya ang kultura ng pagbibigay.*

 *Ang Kataga ng Buhay sa buwang ito ay makatutulong sa ating muling matuklasan ang kahalagahan ng ating mga ginagawa. Maaaring ito ay gawaing-bahay, trabaho sa pabrika o pagsasaka. Maaaring ito ay sa opisina o gawaing-pampaaralan, gayundin ang ating tungkuling panlipunan, sa politika o pananampalataya. Ang lahat ay maaaring maging mapag-alaga at maalalahaning paglilingkod sa kapwa. Dahil sa pag-ibig, makikita natin ang mga pangangailangan ng iba at kung paano tayo tutugon ng may kagandahang-loob at sa mapanlikhang pamamaraan.*

 *Ano ang magiging bunga nito? Maibabahagi ang biyaya sapagkat ang pagmamahal ay nagbibigay-buhay sa mas marami pang pagmamahal. Ang kasiyahan ay lalaganap sapagkat, “Higit na mapalad ang magbigay kaysa tumanggap”  (Mga Gawa 20:35)* [[2]](#footnote-2).*.*

 Ganito ang nangyari kay Vergence mula sa Congo. Sabi niya:  “Papunta ako sa paaralan at nakaramdam ako ng gutom. Nakasalubong ko ang aking tiyo at binigyan niya ako ng pambili ng tinapay. May nakita akong isang lalaki na mukhang kahabang-habag. Agad naisip kong ibigay na lamang sa kanya ang pera. Pinigil ako ng kasama ko at sinabi na isipin ko ang aking sarili. Subalit naisip ko: makakahanap ako ng pagkain bukas, subalit siya kaya?   Ibinigay ko sa kanya ang pera at ang saya-saya ko.”

**“Malaya kang tumanggap, malaya kang magbigay.”**

 Sa kaisipan ni Hesus at ayon din sa Ebanghelyo, tayo ay laging nakakatanggap upang ibahagi ito. Hindi tayo dapat magkamkam ng mga bagay. Inaanyayahan tayo ni Hesus na kilalanin ang ating mga tinatanggap:  ang ating lakas, kaalaman, kahusayan, mga materyal na bagay at ilagay ito sa paglilingkod sa kapwa.

 Ayon sa isang ekonomista, si Luigino Bruni[[3]](#footnote-3), ang pagbibigay o paggawa ng anumang bagay nang may kalayaan at kagandahang-loob ay isang ugali, isang paninindigan na maaring maging bahagi ng ating pagkilos:  sa pamilya, lipunan, sa negosyo.  Higit pa ito sa kaisipan na ang isang bagay ay “libre, walang bayad o walang halaga”.  Sa katunayan ito ay ang kabaligtaran! Ang malalim na pananaw na ito ng pagbibigay o paggawa ay hindi nangangahulugan na ito ay walang halaga, bagkus ito ay kumakatawan sa walang hanggang halaga nito. Humihingi ito ng tugon, ng ating malaya at taos-pusong tugon sa pagbibigay o paggawa ng mga bagay para sa iba.  Ang lahat ng ito ay nagbubunga ng kaligayahan at kaayusan sa lipunan. [[4]](#footnote-4)

 Kung kaya’t ang malayang pagbibigay ay higit pa sa mga kaisipan ng kalakalan, konsumerismo at pagka-makasarili. Ito ay nagiging bahaginan, pakikipag-kapwa, pagiging isang pamilya. Ito ang bagong kultura ng pagbibigayan.

 Aming naranasan na ang pagmamahal na hindi makasarili ay isang tunay na hamon, magaganda at di-inaasahan ang mga bunga nito na kumakalat sa lipunan.

 Ito ang nangyari sa Pilipinas, sa isang proyekto na nagsimula noong 1983.

 Napakahirap ng kalagayan sa politika at lipunan sa bansa noon, marami ang naghahanap ng mga positibong kalutasan. Isang grupo ng mga kabataan ang nagnais na tumulong sa kakaibang paraan:  binuksan nila ang kanilang mga kabinet at inilabas ang lahat nang hindi na nila kailangan. Sila ay nag-“rummage sale” at mula sa pinagbentahan, ang maliit na kapital ay ginamit upang magtayo ng isang social center na tinawag nilang Bukas Palad. Ang pangungusap sa Ebanghelyo na nagsasad na “Malaya kang tumanggap, malaya kang magbigay” (Mt 10:8)  ang nagbigay-inspirasyon sa kanila at siya ring naging motto nila mula noon.

 May mga doktor na sumali at nagbigay ng kanilang tulong nang walang hinihintay na kapalit. Marami pang iba ang nagbukas ng kanilang puso, kamay at tahanan.

 Ganito nagsimula ang isang malaganap na proyektong umunlad at patuloy na tumutulong sa mga taong nangangailangan. Hanggang sa ngayon, ito ay naghahandog ng iba’t ibang uri ng pagtulong sa ilang lungsod sa Pilipinas. Subalit ang pinaka-mahalagang layunin na naabot nito sa paglipas ng mga taon ay ang mabigyan ng kakayahan ang mga nakatanggap ng tulong na maiahon ang kanilang sarili sa pagkaka-alipin ng kahirapan.

 Sa katunayan, natuklasan nila ang kanilang dignidad bilang tao kaya’t nakabuo sila ng matatag na ugnayan na kinikilala ang kahalagan ng bawat isa. Ang kanilang halimbawa at pagtatalaga ng sarili ay tumutulong sa marami pang iba na malampasan ang kahirapan at akuin ang tungkuling itatag ang isang bagong uri ng pamumuhay para sa kanila, sa kanilang pamilya, sa kapit-bahayan, sambayanan at sa buong mundo.

 **Letizia Magri**

1. Malayang pagsasalin nitong kataga ng Ebanghelyo. [↑](#footnote-ref-1)
2. C. Lubich, *Word of Life October 2006*, in  *Words of Life*, edited by Fabio Ciardi (Works of Chiara Lubich 5, New City, Rome, 2017) pp. 791-793. [↑](#footnote-ref-2)
3. <http://edc-online.org/en/header-pubblicazioni/luigino-bruni.html> [↑](#footnote-ref-3)
4. See an article by Luigino Bruni and an explanation of the term. [↑](#footnote-ref-4)